b'\n_START_ARTICLE_\nTony Williams\n_START_SECTION_\n\xc5\xbdivljenje in kariera\n_START_PARAGRAPH_\nWilliams se je rodil v Chicagu, odra\xc5\xa1\xc4\x8dal pa je v Bostonu. Bil je afri\xc5\xa1kih, portugalskih in kitajskih korenin. V zgodnjem \xc5\xbeivljenju se je \xc5\xa1olal pri bobnarju Alanu Dawsonu, profesionalno pa je za\xc4\x8del bobnati pri 13. letih s saksofonistom Samom Riversom. Ko je Williams \xc5\xa1tel 16 let ga je najel saksofonist Jackie McLean._NEWLINE_Pri 17. letih je Williams postal slaven kot sodelavec Milesa Davisa, ko se je pridru\xc5\xbeil njegovemu 2. kvintetu. Williams je bil pomemben \xc4\x8dlan skupine, Davis ga je v svoji avtobiografiji opisal kot \xc2\xbbcenter, okrog katerega se je zvok vrtel.\xc2\xab Njegovo domiselno igranje je pomagalo pri redefiniranju vloge jazzovske ritem sekcije z uporabo poliritmov in metri\xc4\x8dne modulacije, s premikanjem med matemati\xc4\x8dno povezanimi tempi in/ali taktovskimi na\xc4\x8dini. Z Davisom je posnel \xc5\xa1tevilne albume, sodeloval pa je tudi pri snemanju revolucionarnega albuma In a Silent Way._NEWLINE_Leta 1969 je ustanovil trio, The Tony Williams Lifetime z Johnom McLaughlinom na kitari in Larryjem Youngom na orglah. Skupina Lifetime je bila med pionirji jazz fusion gibanja, kombinacije rocka, R&B in jazza._NEWLINE_Debitantski album skupine je bil Emergency! in je iz\xc5\xa1el leta 1969. Po odhodu McLaughlina in basista Jacka Brucea, ki je pri\xc5\xa1el v skupino pred snemanjem drugega albuma, je skupina prenehala z delovanjem. Leta 1975 je Williams sestavil novo zasedbo, ki jo je poimenoval "The New Tony Williams Lifetime", njeni \xc4\x8dlani pa so bili \xc5\xa1e basist Tony Newton, pianist Alan Pasqua in angle\xc5\xa1ki kitarist Allan Holdsworth. Skupina je posnela dva albuma, ki sta iz\xc5\xa1la pri zalo\xc5\xbebi Columbia Records: Believe It in Million Dollar Legs._NEWLINE_V sredini leta 1976 je bil Williams del ponovne zdru\xc5\xbeitve kolegov iz kvinteta Milesa Davisa: klaviaturista Herbieja Hancocka, basista Rona Carterja in saksofonista Wayna Shorterja. Davis je bil takrat sredi svojega ustvarjalnega premora, zato ga je v zasedbi nadomestil Freddie Hubbard. Album je iz\xc5\xa1el pod imenom V.S.O.P. in je bil precej vpliven v porastu popularnosti akusti\xc4\x8dnega jazza. Skupina je nato od\xc5\xa1la na turnejo in snemala ve\xc4\x8d let ter izdala serijo albumov v \xc5\xbeivo pod imenomm V.S.O.P._NEWLINE_Leta 1979 so se Williams, McLaughlin in basist Jaco Pastorius zdru\xc5\xbeili za enkraten nastop na festivalu Havana Jam. Trio je postal znan pod imenom Trio of Doom, plo\xc5\xa1\xc4\x8da z njihovimi posnetki s festivala in studijskimi posnetki, ki so jih naredili nedolgo zatem, pa je iz\xc5\xa1la leta 2007. Album se pri\xc4\x8dne z mo\xc4\x8dno improvizacijo Williamsa, sledijo pa ji skladbe \xc2\xbbDark Prince\xc2\xab\xc2\xa0(McLaughlin), \xc2\xbbContinuum\xc2\xab\xc2\xa0(Pastorius), \xc2\xbbPara Oriente\xc2\xab\xc2\xa0(Williams) in \xc2\xbbAre You the One?\xc2\xab\xc2\xa0(McLaughlin). Williams je skupaj s Pastoriusom posnel tudi Hancockovo skladbo \xc2\xbbGood Question\xc2\xab, ki je leta 1978 iz\xc5\xa1la na albumu Sunlight. Leta 1980 in 1982 je Williams s skupino Fuse One izdal dva albuma. _NEWLINE_Leta 1985 je posnel album za zalo\xc5\xbebo Blue Note Records z naslovom Foreign Intrigue, pri snemanju katerega sta sodelovala tudi pianist Mulgrew Miller in trobenta\xc4\x8d Wallace Roney. Kasneje istega leta je ustanovil kvintet z Millerjem, Roneyjem, saksofonistom Billom Piercem in basistom Charnettom Moffettom, ki ga je kasneje zamenjal Ira Coleman. Zasedba je izvajala skoraj izklju\xc4\x8dno Williamsove skladbe. Sicer je Williams igral bobne \xc5\xa1e pri skupini Public Image Limited, katere frontman je bil John Lydon. Sodeloval je pri njihovem albumu Album (\xc2\xbbFFF\xc2\xab, \xc2\xbbRise\xc2\xab\xc2\xa0in \xc2\xbbHome\xc2\xab), ki je iz\xc5\xa1el leta 1986. Na albumu je sodeloval tudi bobnar Ginger Baker.\n_START_SECTION_\nOsebno \xc5\xbeivljenje\n_START_PARAGRAPH_\nWilliams je \xc5\xbeivel in pou\xc4\x8deval v obmo\xc4\x8dju San Francisco Bay Area do svoje smrti leta 1997. Umrl je zaradi miokardnega infarkta, ki je sledil operaciji \xc5\xbeol\xc4\x8dnika. _NEWLINE_Eden njegovih zadnji posnetkov je bil album The Last Wave, tria Arcana.'